Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 49/14/4403	Nitra, 17.7.2014
EEČ : 2-32-214-2014

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
pre zločin neodvedenie dane a poistného podľa § 277 odsek 1, odsek 2 písmeno b Trestného zákona, ktorého sa mal dopustiť tým spôsobom, že
ako konateľ spoločnosti XXXXX, ktorá je zamestnávateľom a platiteľom poistného v zmysle Zákona o sociálnom poistení č. 461/2003 Z.z. v znení neskorších predpisov a Zákona o zdravotnom poistení 1580/2004 Z.z. v znení neskorších predpisov, bol povinný zabezpečiť riadne plnenie odvodov na sociálne poistenie a verejné zdravotné poistenie, avšak túto povinnosť si neplnil a splatné poistné, ktoré bolo zrazené zamestnancom zo mzdy zadržal a neodviedol určenému príjemcovi a to za obdobie 05/2010, 07/2010 - 10/2010 v celkovej výške 1.841,47 € ku škode Sociálnej poisťovne, pobočka XXXXX, so sídlom XXXXX, ul. Slančíkovej č.3, IČO: 30807484, za obdobie 03/2010 - 07/2010 a 09/2010 - 0/2010 v celkovej výške 1.337,76 € ku škode Všeobecnej zdravotnej poisťovne, a.s, pobočka XXXXX, so sídlom XXXXX, ul. Mostná č.58, IČO: 35937874 a za obdobie 09/2010-12/2010 v celkovej výške 248,35 € ku škode Dôvera zdravotná poisťov¨ľa, a.s., pobočka XXXXX, so sídlom XXXXX, ul. Cintorínska č.5, IČO: 35942436, čím celkovo spôsobil uvedeným inštitúciám škodu vo výške 3.427,58 €,

lebo zanikla trestnosť činu

Odôvodnenie:
             Vyšetrovateľ Okresného riaditeľstva PZ v Nitre, Odboru kriminálnej polície uznesením dňa 07.02.2014 sp.zn. ORP-58/2-VYS-NR-2014 začal v  zmysle § 199 odsek 1 Trestného poriadku trestné stíhanie a následne vyšetrovateľ Okresného riaditeľstva PZ XXXXX, Odboru kriminálnej polície dňa 30.04.2014 uznesením sp.zn.  ORP-58/2-VYS-NR-2014 vzniesol v zmysle § 206  odsek 1  Trestného poriadku obvinenie  XXXXX, nar. XXXXX, bytom XXXXX, Jelenecká ulica 3260/43B, pre zločin neodvedenia dane a poistného podľa § 277 odsek 1, odsek 2 písmeno b) Trestného zákona na tom skutkovom základe ako je uvedené vo výrokovej časti tohto uznesenia.
	
           Obvinený XXXXX sa k spáchaniu trestného činu priznal, pričom uviedol, že celú dlžnú sumu dotknutým poisťovniam už uhradil. dňa 10.06.2014 uhradil do pokladne Sociálnej poisťovne 1,841,47,-Eur, do pokladne Všeobecnej zdravotnej poisťovne 1.337,76,-Eur a do pokladne Dôvery, zdravotnej poisťovne 248,35,-Eur. Zároveň do spisu predložil pokladničné doklady u týchto úhradách. 

Spáchanie skutku obvineným bolo tiež preukázané vykonaným dokazovaním. 
V prípravnom konaní boli vypočutí za Sociálnu poisťovňu - XXXXX, za Dôveru, zdravotnú poisťovňu a.s. - XXXXX, za Všeobecnú zdravotnú poisťovňu a.s. -  XXXXX a svedok XXXXX. Skutkový stav je podložený tiež zabezpečenými listinnými dôkazmi:  prehľady nedoplatkov poistného, zápisnica o vydaní vedci, znalecký posudok z odboru ekonómia a management č. 21/2014 XXXXX, zoznam exekučných konaní, doklady z obchodného registra Okresného súdu XXXXX, daňové priznania a iné doklady z Daňového úradu XXXXX, výpis z účtu Tatra banky, a.s., listiny spojené s účtom spoločnosti a zápisnica z rokovania valného zhromaždenia a pokladničné doklady o úhradách nedoplatkov jednotlivým poisťovniam. 

Dňa 16.06.2014 potvrdila XXXXX za Sociálnu poisťovňu, že za stíhané obdobie neevidujú žiadne nedoplatky na poistnom spoločnosti XXXXX spol. s.r.o.. Náhradu škody nežiada. Rovnako za Dôveru zdravotnú poisťovňu, a.s. XXXXX dňa 25.06.2014 si neuplatnil nárok na náhradu škody, nakoľko nedoplatky na poistnom boli dlžníkom XXXXX spol. s.r.o.  uhradené. Súčasne dňa 26.06.2014 splnomocnený zástupca Všeobecnej zdravotnej poisťovne, a.s. vyhlásil, že poisťovňa neeviduje nedoplatky na poistom za stíhané obdobie, preto náhradu škody nežiada.  

Podľa § 277 odsek 1, odsek 2 písmeno b)  Trestného zákona, sa zločinu neodvedenie dane a poistného dopustí, kto vo väčšom rozsahu zadrží a neodvedie určenému príjemcovi poistné  na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
 
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písmeno e) Trestného zákona (účinného v čase spáchania skutku) trestnosť trestného činu neodvedenia dane a poistného podľa § 277 Trestného zákona zaniká, ak poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 2 odsek 1 Trestného zákona  trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trs sa ukladá podľa zákona, ktorý je pre páchateľa priaznivejší.  

	Vzhľadom na úhradu celej dlžnej sumy poistného zo strany obvineného vo veci vedenej pre zločin neodvedenia dane a poistného podľa § 277 odsek 1, odsek 2 písmeno b) Trestného zákona v spojení s citovanými zákonnými ustanoveniami je možné konštatovať, že zanikla trestnosť trestného činu pre ktorý bolo XXXXX vznesené obvinenie a  s poukazom na ustanovenie § 86 písmeno e) Trestného zákona bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Martha Kolenčíková
prokurátorka